- ప్రాథమిక సంసిద్ధత తెలిపిన ఫాక్స్‌కాన్‌
-  అదేబాటలో ఫిV్‌ా మొబైల్‌ కంపెనీ
-  వచ్చే వారంలో మేడ్చల్‌ వద్ద సెల్‌కాన్‌ ప్లాంటు
-  మొబైల్‌ తయారీ కేంద్రంగా తెలంగాణ: సీఎం
నవతెలంగాణబ్యూరో-హైదరాబాద్‌:
           హైదరాబాద్‌లోకు మరో ఘనత లభించనుంది. ప్రపంచ వ్యాప్తంగా ఎక్కువ మంది హుందాగా ఇష్టపడే యాపిల్‌ 'ఐ-ఫోన్లు' ఇక మన రాజధాని నగరి నుంచీ ఉత్పత్తి కానున్నాయి. హుందాకు ప్రతీకగా భావించే ఐ- ఫోన్లను ఎక్కువ మొత్తంలో తయారు చేసి యాపిల్‌ సంస్థకు సరఫరా చేసే తైవాన్‌కు చెందిన ఫాక్స్‌కాన్‌ టెక్నాలజీస్‌ సంస్థ హైదరాబాద్‌ శివర్లలో తమ ఉత్పత్తి ప్లాంటును ఏర్పాటు చేసేందుకు ప్రాథమిక సంసిద్ధత తెలిపింది. ఫాక్స్‌కాన్‌తో పాటుగా ఫిV్‌ా మొబైల్‌ కంపెనీ కూడా భాగ్య నగరిలో తమ ప్లాంటును ఏర్పాటు చేసేందుకు సుముఖంగా ఉన్నట్లు ప్రభుత్వం వెల్లడించింది. ఈ విషయమై కంపెనీల ఛైర్మన్లు కాల్విస్‌ చిస్‌, విన్సెంట్‌ వొటోంగ్‌లు గురువారం తెలంగాణ ముఖ్యమంత్రి కె.చంద్రశేఖర్‌రావుతో సమావేశమయ్యారు. భేటీ సందర్భంగా వారు హైదరాబాద్‌లో ప్లాంటు ఏర్పాటుకు తమ సంసిద్ధతను వ్యక్తం చేశారు. తెలంగాణలో మొబైల్‌ తయారీ పరిశ్రమ ఏర్పాటుకు అన్ని సౌకర్యాలు మెరుగ్గా అందుబాటులో ఉన్నట్లు వారు పేర్కొన్నారు.
అన్ని హంగులతో మొబైల్‌ హబ్‌..
   తెలంగాణ ప్రభుత్వం రూపొందించిన టిఎస్‌-ఐపాస్‌ విధానం ఎంతో ప్రోత్సాహకరంగా ఉన్నట్లు అభిప్రాయపడ్డారు. తెలంగాణ రాష్ట్రంలో దండిగా పెట్టుబడులు పెట్టేందుకు ముందుకు రావాల్సిందిగా ఈ సందర్భంగా కేసీఆర్‌ వారిని ఆహ్వానించారు. ఈ సందర్బంగా ముఖ్యమంత్రి మాట్లాడుతూ తెలంగాణలో మొబైల్‌ తయారీ హబ్‌ను ఏర్పాటు చేయనున్నట్లు తెలిపారు. కంపెనీల ఏర్పాటుకు సంబంధించి పూర్తి నిర్దిష్ట ప్రణాళికతో ముందుకు రావాలని కేసీఆర్‌ వారికి సూచించారు. ఈ మొబైల్‌ తయారీ హబ్‌తో దాదాపు రెండు లక్షల మందికి ఉపాధి లభిస్తుందని సీఎం వివరించారు. ఈ కార్యక్రమంలో ఐటీ, పంచాయితీరాజ్‌ శాఖ మంత్రి కె.తారకరామారావు, ఐటీ శాఖ కార్యదర్శి జయేష్‌
రంజన్‌ తదితరులు పాల్గొన్నారు.
ధరలు తగ్గే అవకాశం..
   చూడగానే అకట్టుకొనే ఐ-ఫోన్ల తయారీని భారత్‌లో చేపట్టడం ద్వారా వాటి ధరలు తగ్గవచ్చని కంపెనీ భావిస్తోంది. ఇటీవల చైనా, తైవాన్‌లలో పెరిగిపోతున్న వేతన ద్రవ్యోల్బణాన్ని తట్టుకొనేందుకు గాను ఫాక్స్‌కాన్‌ టెక్నాలజీస్‌ సంస్థ భారత్‌ బాట పడుతున్నట్లు సమాచారం.
భారత్‌లో తయారీ కారణంగా చాలా తక్కువ ధరకే ఫోన్ల తయారీకి వీలుపడుతుందని, దీని వల్ల వినియోగదారులకు కూడా ఆ లాభాన్ని అందించే అవకాశం ఉందని సంస్థ అధికారులు అంటున్నారు. తక్కువ ధరలతో ప్రత్యర్థి సంస్థలకు సవాలుగా ఎదిగి మార్కెట్లో నంబర్‌ వన్‌ స్థానాన్ని పొందే వీలుంటుంది.
భారత్‌లో 10-12 ప్లాంటులు..
   ప్రపంచ మార్కెట్లు, దేశీయ మార్కెట్లకు సరపడా ఉత్పత్తిని అందుకొనేందుకు గాను ఫాక్స్‌కాన్‌ దేశ వ్యాప్తంగా 10-12 తయారీ ప్లాంటులను ఏర్పాటు చేయాలని యోచిస్తోంది. ఇక్కడ ఐ-ఫోన్‌, ఐ-పాడ్‌, ఐ-ప్యాడ్‌తో పాటు ఇతర సంస్థల ఉత్పత్తిని చేపట్టాలని సంస్థ యోచిస్తున్నట్లు సమాచారం.
మేడ్చల్‌లో సెల్‌కాన్‌ తయారీ ప్లాంటు ...
     చౌక మొబైల్‌ ఫోన్ల ఉత్పత్తి సంస్థ సెల్‌కాన్‌ హైదరాబాద్‌ శివరాలోని మెడ్చల్‌లో తమ తయారీ ప్లాంటును ఏర్పాటు చేయనుంది. ముందుగా రోజుకు దాదాపు 10,000 ఫోన్లను తయారు చేసే లక్ష్యంతో ఈ ప్లాంటును ఏర్పాటు చేస్తున్నారు. రానున్న రోజుల్లో దీనిని రెట్టింపు చేసే ఉద్దేశంతో ఉంది కంపెనీ. దేశీయంగా సెల్‌ఫోన్ల తయారీ కారణంగా తయారీ వ్యయం 5-6 శాతం మేర తగ్గుతుందని దీనిని తమ వినియోగదారులకు అందించనున్నట్లు కంపెనీ ఛైర్మన్‌, ఎండీ వై గురు ఒక ఆంగ్ల పత్రికకు ఇచ్చిన ఇంటర్వ్యూలో తెలిపారు. ఒక వారంలో ఐటీ మంత్రి కె.తారకరామారావు ఈ ప్లాంటును లాంఛనంగా ప్రారంభించనున్నట్లు ఆయన వివరించారు.
మీ స్నేహితులకు రికమెండ్ చెయ్యండి